যাহোক, আমি বলতে চাই এই কঠিনের সঙ্গে রয়েছে যত দুর্নীতি ও প্রশ্নপত্র ফাঁসের সম্পর্ক। এমন কী প্রথম-দ্বিতীয় শ্রেণীর প্রশ্নপত্র ফাঁসের কথাও পত্রিকায় এসেছিল গত বছর। কেন ফাঁস হয়? নিশ্চয় গলদ আছে কোথাও। কারিকুলাম যদি শ্রেণী উপযুক্ত হয় পাঠদান যদি কারিকুলাম মাফিক হয় পরীক্ষার প্রশ্নপত্র যদি পাঠদান মাফিক হয় তাহলে তো প্রশ্নপত্র ফাঁসের মতো ন্যক্কারজনক একটা সর্বনাশা ঘটনা ঘটার কথা নাÑ শিক্ষার মান নিয়েও কোন কথা ওঠার কথা না। ছোটদের লেখাপড়া যে কঠিন করে ফেলা হয়েছে প্রশ্নপত্র ফাঁসই তো তার বড় উদাহরণ। আর কঠিন করাতে লাভবান হয়েছে কারা সেটাও সবাই দেখছেন। স্কুলের ছাত্রছাত্রী তা সে যে শ্রেণীরই হোক সবার হাতে বড় বড় গাইড বই শোভা পাচ্ছে। শিক্ষকের হাতেও পাচ্ছে। ব্যতিক্রম কিছু থাকতেই পারে সেটা ধর্তব্যের মধ্যে পড়ে না।